Trafikken snegler sig i dag afsted på strækningen mellem Hune og Blokhus. Sommerferien er skudt i gang. - Man kan da godt mærke det på vejen herop, siger Rikke Jensen fra Mariager. Hun er på vej til Blokhus for at holde ferie. Det er ikke kun på vejene, der er livlig aktivitet. Der er også nok at se til hos sommerhusudlejningsbureauerne i Nordjylland. - Der er virkelig pres på, siger Berit Bøjstrup, kontorleder, Novasol Dansommer, Blokhus. De fleste sommerhuse er lejet ud. Trafikstøj er sød musik Der sker noget  i  Blokhus første dag i  den officielle  sommerferie. Det har Ove Villadsen, indehaver af souvenierbutik i Blokhus da også bemærket. - Der er en vældig trafik. Der er mere end i går, fredag,  siger han. Ove Villadsen er godt tilfreds med tilstrømningen af sommergæster, da  indtjeningen skal hentes hjem i højsæsonen. For ham er lyden af trafikstøj sød musik i ørerne. - Jo flere biler des bedre, siger han med et bredt smil.
I går ringede det ud til sommerferie, og i dag var der mange turister, som satte næsen mod de nordjyske feriesteder. Det gav trængsel på vejene, travlhed i butikkerne og sved på panden hos sommerhusudlejningsbureauerne.